钦定古今图书集成/明伦汇编/官常典/第604卷 > 任环
## 钦定古今图书集成/明伦汇编/官常典/第604卷 > 任环

按《明外史》本传：“环字应干，长治人。嘉靖二十三年进
士。历知广平、沙河、滑县，并有能声。迁苏州同知。是时
东南倭患起，士不任战，长吏莫娴兵革，闻贼则股栗。
环有才略，性慷慨，独以身任之。三十一年闰三月，率
罢卒御贼，保山洋，小校张治战死，众溃走。明日，环奋
前搏贼，贼愕不敢动，相守数日，潜遁去。四月犯太仓”，
环驰赴之。时贼锋锐甚，官军屡北。环尝遇贼，短兵相
接，身被三枪几殆。宰夫直前捍之，环得逸，而宰夫竟
死，贼亦引去。环创既重，犹强起之巡垒。或请还府就
医，叱不许。已，贼复至，环裹疮出海击之，怒涛山立，南
人习水者皆失色。环意气弥厉，竟败贼，俘斩百馀。复
连战于阴沙、保山、南沙皆捷。明年秋，遂擢按察佥事，
整饬苏、松二府兵备。先是，六月中，倭剽掠既厌，悉扬
帆归国。惟南沙三百人舟坏不能去。环与总兵官汤
克宽列兵守之，日久未克。至九月，贼又大至，与旧倭
合掠华亭、上海诸县。环等被劾，得宥。明年五月，贼直
犯苏州，城闭，乡民避贼者绕城号泣。环命尽入之，全
活数万计。贼既薄城，副将解明道出击，贼退泊太湖。
其冬，论前后功，进右参政兼副使，兵备如故。四月，贼
分兵掠常熟，环率知县王𫓧攻破其巢，斩首百五十，
焚舟二十七艘。未几，贼合众掠陆泾坝，都督周于德
败绩。环偕总兵官俞大猷击败之，斩首二百七十，焚
舟三十馀。贼寻犯吴江，环与大猷要击于莺胫湖，俘
斩七十有奇，贼奔嘉兴。顷之，三板沙贼奔民舟出海。

遭母忧，夺哀视事。十二月，贼二千人屯新场，环与都
司李经等率永顺、保靖兵攻之。贼潜伏不出，佯令人
举火数里外，若将引去者。保靖土舍彭翅引军先入，
不见一人。于是永顺副将田菑等争进。贼伏起，官军
大败，翅等皆死。环坐停俸戴罪。明年贼平，环乞终制，
许之。逾二年卒，年四十。给事徐师曾颂其功，诏赠光
禄卿，再荫一子副千户，建祠苏州，有司春秋致祭。环
为人慎名检，敦行谊。其在行间，与士卒同寝食。所得
赐予，悉分给之。当军事急，终宵露宿，或数日绝飧，未
尝自异。尝书姓名于肢体曰：“战死，吾分也。然先人遗
体不可弃，庶他日得收葬。”将士闻，皆感激，故所向有
功。